Πρωτοβουλία του Βασιλείου της Ισπανίας για την έκδοση απόφασης του Συμβουλίου σχετικά με την εφαρμογή ειδικών μέτρων αστυνομικής και δικαστικής συνεργασίας για την καταπολέμηση της τρομοκρατίας σύμφωνα με το άρθρο 4 της κοινής θέσης 2001/931/ΚΕΠΠΑ

(2002/C 126/15)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα 30, 31 και 34 παράγραφος 2 στοιχείο γ),

την πρωτοβουλία του Βασιλείου της Ισπανίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Ευρωπαϊκό Συμβούλιο, κατά την έκτακτη σύνοδό του στις 21 Σεπτεμβρίου 2001, δήλωσε ότι η τρομοκρατία είναι μια πραγματική πρόκληση για ολόκληρο τον κόσμο και την Ευρώπη και ότι η καταπολέμηση της τρομοκρατίας αποτελεί πρωταρχικό στόχο της Ευρωπαϊκής Ένωσης.

(2) Στις 28 Σεπτεμβρίου 2001, το Συμβούλιο Ασφαλείας των Ηνωμένων Εθνών εξέδωσε την απόφαση 1373(2001) η οποία καθορίζει μια ευρεία στρατηγική για την καταπολέμηση της τρομοκρατίας και ιδιαίτερα την καταπολέμηση της χρηματοδότησής της.

(3) Στις 8 Οκτωβρίου 2001, το Συμβούλιο της Ευρωπαϊκής Ένωσης επανέλαβε την ειλημμένη απόφαση της Ευρωπαϊκής Ένωσης και των κρατών μελών της να διαδραματίσουν πλήρη και συντονισμένο ρόλο εντός του παγκόσμιου συνασπισμού κατά της τρομοκρατίας υπό την αιγίδα των Ηνωμένων Εθνών.

(4) Στις 19 Οκτωβρίου 2001, το Ευρωπαϊκό Συμβούλιο δήλωσε ότι είναι αποφασισμένο να καταπολεμήσει κάθε μορφή τρομοκρατίας παντού στον κόσμο και ότι θα συνεχίσει τις προσπάθειές του για την ενίσχυση του συνασπισμού της διεθνούς κοινότητας με στόχο την καταπολέμηση κάθε μορφής τρομοκρατίας, παραδείγματος χάρη, με την ενδυνάμωση της συνεργασίας μεταξύ των επιχειρησιακών υπηρεσιών στις οποίες έχει ανατεθεί η καταπολέμηση της τρομοκρατίας και συγκεκριμένα της Europol, της Eurojust, των υπηρεσιών πληροφοριών, της αστυνομίας και των δικαστικών αρχών.

(5) Η Ευρωπαϊκή Ένωση θα πρέπει να λάβει πρόσθετα μέτρα για την εφαρμογή της απόφασης του Συμβουλίου Ασφαλείας των Ηνωμένων Εθνών 1373(2001).

(6) Το άρθρο 4 της κοινής θέσης 2001/931/ΚΕΠΠΑ του Συμβουλίου, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας(3), ορίζει ότι τα κράτη μέλη παρέχουν αμοιβαίως, διά της αστυνομικής και δικαστικής συνεργασίας σε ποινικές υποθέσεις στα πλαίσια του τίτλου VI της συνθήκης για την Ευρωπαϊκή Ένωση, την ευρύτατη δυνατή συνδρομή στην πρόληψη και καταπολέμηση τρομοκρατικών πράξεων.

(7) Η παρούσα απόφαση του Συμβουλίου αποτελεί το πρώτο βήμα προς την έγκριση συγκεκριμένων μέτρων όσον αφορά τα πρόσωπα, ομάδες και οντότητες που αναφέρονται στο άρθρο 4 της κοινής θέσης 2001/931/ΚΕΠΠΑ,

ΑΠΟΦΑΣΙΖΕΙ:

Άρθρο 1

Στο πλαίσιο της παρούσας απόφασης:

α) ως "τα πρόσωπα, ομάδες ή οντότητες που περιλαμβάνονται στον κατάλογο" νοούνται τα πρόσωπα, ομάδες ή οντότητες που αναφέρονται στο Παράρτημα της κοινής θέσης 2001/931/ΚΕΠΠΑ του Συμβουλίου για την εφαρμογή ειδικών μέτρων για την καταπολέμηση της τρομοκρατίας·

β) ως "τρομοκρατικές πράξεις" νοούνται οι πράξεις οι οποίες αναφέρονται στα άρθρα 1 έως 3 της απόφασης-πλαισίου για την καταπολέμηση της τρομοκρατίας(4)·

γ) ως "σύμβαση Ευρωπόλ" νοείται η σύμβαση, της 26ης Ιουλίου 1995, για την ίδρυση Ευρωπαϊκής Αστυνομικής Υπηρεσίας(5)·

δ) ως "απόφαση σχετικά με τη Eurojust" νοείται η απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος(6).

Άρθρο 2

1. Κάθε κράτος μέλος ορίζει σημείο επαφής εντός των αστυνομικών υπηρεσιών του το οποίο έχει πρόσβαση και συγκεντρώνει τις σχετικές πληροφορίες που προέρχονται από τη διενέργεια ποινικής έρευνας από τις αστυνομικές αρχές σχετικά με τρομοκρατικές πράξεις στις οποίες εμπλέκονται οποιαδήποτε από τα πρόσωπα, ομάδες ή οντότητες που περιλαμβάνονται στον κατάλογο.

2. Οι πληροφορίες περιλαμβάνουν τουλάχιστον -και εφόσον είναι γνωστά- τα ακόλουθα στοιχεία:

α) τα στοιχεία εξατομίκευσης του προσώπου, ομάδας ή οντότητας·

β) τις υπό διερεύνηση πράξεις και τις ειδικές συνθήκες τέλεσής τους·

γ) τη σχέση τους με άλλες υποθέσεις·

δ) τη χρήση τεχνολογιών επικοινωνιών·

ε) την απειλή που παρουσιάζει η κατοχή όπλων μαζικής καταστροφής.

3. Κάθε κράτος μέλος εξασφαλίζει ότι οι πληροφορίες της παραγράφου 2 τις οποίες συλλέγει το σημείο επαφής κοινοποιούνται στην Ευρωπόλ, σύμφωνα με τη σύμβαση Ευρωπόλ, προκειμένου να υποστούν την επεξεργασία που ορίζει το άρθρο 10, και ιδίως η παράγραφος 6 του άρθρου 10 αυτής.

Άρθρο 3

1. Κάθε κράτος μέλος ορίζει σημείο επαφής εντός του δικαστικού του συστήματος, το οποίο έχει πρόσβαση και συγκεντρώνει τις σχετικές πληροφορίες που προέρχονται από ποινικές διαδικασίες που διεξήχθησαν υπό την ευθύνη των δικαστικών αρχών σχετικά με τρομοκρατικές πράξεις στις οποίες εμπλέκονται οποιαδήποτε από τα πρόσωπα, ομάδες ή οντότητες που περιλαμβάνονται στον κατάλογο. Το σημείο επαφής θα είναι ο εθνικός ανταποκριτής της Eurojust για θέματα τρομοκρατίας στα κράτη μέλη όπου έχει ορισθεί.

2. Οι πληροφορίες περιλαμβάνουν τουλάχιστον -και εφόσον είναι γνωστά- τα ακόλουθα στοιχεία:

α) τα στοιχεία εξατομίκευσης του προσώπου, της ομάδας ή της οντότητας·

β) τις υπό διερεύνηση πράξεις και τις ειδικές συνθήκες τέλεσής τους·

γ) τη σχέση τους με άλλες υποθέσεις·

δ) τις αιτήσεις αμοιβαίας συνδρομής, συμπεριλαμβανομένων των δικαστικών παραγγελιών, οι οποίες μπορούν να έχουν γίνει προς ή από άλλο κράτος μέλος, καθώς και τα αποτελέσματά τους.

3. Κάθε κράτος μέλος εξασφαλίζει ότι οι πληροφορίες στις οποίες αναφέρονται οι προηγούμενες παράγραφοι και συνελέγησαν από το σημείο επαφής κοινοποιούνται στη Eurojust, σύμφωνα με την απόφαση σχετικά με τη Eurojust, προκειμένου να μπορέσει να ασκήσει τα καθήκοντά της.

Άρθρο 4

Τα κράτη μέλη θα αξιοποιήσουν πλήρως τις δυνατότητες και τα πλεονεκτήματα των κοινών ομάδων έρευνας με στόχο τη διερεύνηση και τη δίωξη τρομοκρατικών πράξεων στις οποίες εμπλέκονται οποιαδήποτε από τα πρόσωπα, ομάδες ή οντότητες που περιλαμβάνονται στον κατάλογο.

Άρθρο 5

Τα κράτη μέλη εξασφαλίζουν ότι οι πληροφορίες που κοινοποιούν στην Ευρωπόλ και στη Eurojust δυνάμει των άρθρων 1 και 2 μπορούν να ανταλλάσσονται μεταξύ της Ευρωπόλ και της Eurojust σύμφωνα με τα οριζόμενα σε συμφωνία συνεργασίας που ενδέχεται να υπογραφεί μεταξύ των σωμάτων αυτών, δυνάμει της σύμβασης Ευρωπόλ και της απόφασης σχετικά με τη Eurojust.

Άρθρο 6

Κάθε κράτος μέλος λαμβάνει τα απαραίτητα μέτρα προκειμένου να εξασφαλισθεί ότι διεκπεραιώνονται επειγόντως και κατά προτεραιότητα οι αιτήσεις δικαστικής συνδρομής και οι αιτήσεις αναγνώρισης και εκτέλεσης δικαστικών αποφάσεων, τις οποίες υποβάλλει άλλο κράτος μέλος σχετικά με τις τρομοκρατικές πράξεις στις οποίες εμπλέκονται οποιαδήποτε από τα πρόσωπα, ομάδες ή οντότητες που περιλαμβάνονται στον κατάλογο.

Άρθρο 7

Κάθε κράτος μέλος λαμβάνει τα απαραίτητα μέτρα προκειμένου να εξασφαλισθεί ότι κάθε έγγραφο, φάκελος, δεδομένο, αντικείμενο ή άλλο αποδεικτικό στοιχείο που προέκυψε ή κατασχέθηκε σε έρευνα ή ποινική διαδικασία εναντίον οποιουδήποτε από τα πρόσωπα, ομάδες ή οντότητες που περιλαμβάνονται στον κατάλογο, μπορεί να είναι αμέσως προσιτό ή διαθέσιμο στις αρχές άλλου κράτους μέλους το οποίο πραγματοποιεί ή ενδέχεται να αρχίσει έρευνα εναντίον των ιδίων.

Άρθρο 8

Η παρούσα απόφαση παράγει αποτελέσματα την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, ...

Για το Συμβούλιο

Ο Πρόεδρος

...

(1) ΕΕ C ...

(2) ΕΕ C ...

(3) ΕΕ L 344 της 28.12.2001, σ. 93.

(4) ΕΕ L ...

(5) ΕΕ C 316 της 27.11.1995, σ. 2.

(6) ΕΕ L 63 της 6.3.2002, σ. 1.